ये ह कऊनो जादू के खेल कस आय. डी. फ़ातिमा अपन दुकान के पाछू के जगा मं रखाय बक्सा ला खोल के वो मेर ले एक एके करके अपन खजाना निकारत जाथे. वो मं रखाय सब्बो मछरी कला के नमूना कस दिखथे -बड़े अकन भारी मछरी, जऊन ह कभू तूतुकुडी ले दूरिहन बीच समंदर मं तइरत रहे होही, फेर वो ला अब ये काबिल हाथ ह, नून अऊ भरी गहम मं सुखाके सुकसी बनाके राख ले हवय.
ओकर मुंह अऊ हाथ मं परे झुर्री मन सब्बो कहिनी खत हवंय. फेर वो ह अचानक ले दूसर कहिनी बताय ला सुरु कर देथे. ये ह कऊनो दीगर जुग के कहिनी आय - वो बखत के जब ओकर आची (डोकरी दाई) सुकसी बनाय अऊ बेंचे के बूता करत रहिस. वो शहर घलो दीगर रहिस अऊ वो रद्दा घलो दूसर रहिन. वो बखत सड़क ले लगे नहर ह कुछेक फीट चाकर होवत रहिस. तऊन नहर के ठीक बाजू मं ओकर जुन्ना घर रहिस. फेर 2004 मं आय सुनामी ह ओकर अऊ लकठा के दीगर घर मन के मटियामेट कर दीस. वइसने ओकर ले नवा घर देय के वादा करे गे रहिस, फेर ये ह मुस्किल रहिस. नवा घर "रोम्भ दूरम [बनेच दूरिहा"] रहिस. दूरिहा ला अंदाजा ले बतावत वो ह अपन मुड़ी ला एक डहर ओरमावत आरो करत अपन हाथ ला दूसर हाथ उपर उठाथे. बस ले वोला आय मं आधा घंटा लग गीस, अऊ मछरी बिसोत सेती वइसे घलो समंदर तीर मं आनाच रहिस.
नौ बछर बीते फातिमा अऊ ओकर बहिनी मन अपन जुन्ना जगा तेरेसपुरम लहूंट आय हवंय, जेन ह तूतुकुड़ी शहर के बहिर इलाका आय. ओकर घर अऊ दुकान दूनों तऊन नहर के बाजू मं हवंय जेन ला अब चाकर करे दे गे हवय, जउन मं पानी अब भारी धीर बोहाथे. ये माइलोगन मन के नून अऊ घाम मं सनाय जिनगी इहीच मं टिके हवय.
ओकर डोकरी दाई के जमाना मं माई लोगन मन कहूँ घलो बेरोक टोक आवत जावत रहिन. वो मन के मुड़ मं ताड़ पाना के बने टोकरी मन सुसकी मछरी ला भरे रहेंव. "वो मन सुभीता ले 3 कोस (10 किमी) रेंगत पट्टिकाडु (छोटे बस्ती मन मं) अपन माल ला बेंचत रहेंव." अब गिलट के बरतन मं अपन सुसकी मछरी ला रखे हवंय अऊ वो ला बेंचे सेती बस मं आवत-जावत हवंय. अब वो मन लकठा के गाँव के संग परोस के ब्लाक अऊ जिला तक ले चले जाथें.
"कोरोना के पहिली हमन तिरुनेलवेली रोड अऊ तिरुचेंदुर रोड के गाँव तक ले जावत रहेन," पारी ह अगस्त 2022 मं जब फातिमा ले भेंट करे रहिस, तब वो ह अपन हाथ ले हवा मं एक ठन नक्सा बनावट हमन ला समझाय के कोसिस करे रहिस. "अब हमन सोमबार के दिन सिरिफ एराल शहर के संतई [हफ्ता मं लगेइय्या बजार} तकेच जाथन." वो ह अपन अवई-जवई के हिसाब करत बताथेः बस टेसन तक ले ऑटो ले आय जाय के भाड़ा अऊ बस मं टुकना संग जाय के टिकट दू सौ रूपिया. "ओकर बाद बजार मं पसरा लगाय सेती मोला पांच सौ रूपिया अलग ले देय ला परथे. हमन भारी घाम मं [ अकास तरी] मं बइठथन. येकर बाद घलो ये जियादा महंगा नई परे," काबर वो ह हफ्ता बजार मं पांच ले सात हजार के सुकसी मछरी बेंच लेथे.
ये एक ठन बड़े इलाका आय, जिहां कतको समस्या के कऊनो कमी नई ये. तूतुकुड़ी मं मछरी के भंडार दिनोंदिन कमतियात जावत हवय, अऊ फातिमा धन ककरो घलो के बस मं नई ये.उल्टा वो मन के जिनगी ये समस्या के चपेट मं हवय अऊ संगे संग वो मन के जीविका घलो.
फेर इहाँ एक बात धियान देय के आय सब्बो मछरी ताजा-ताजा नई खाय जावय. दीगर गोस अऊ साग भाजी जइसने, येला अवेइय्या बखत बऊरे सेती बंचा के रखे जाथे. अऊ येकर बर वो मं नून डारके वोला घाम मं सुखाय के जुन्ना तरीका अपनाय जाथे.
जेन ला हमन घाम मं सूखे सेती बगराय हवन.
तुम्हर गुन के हमन काय करबो?
हमर ले मछरी के आते बास ! चले जावव इहाँ ले !
नट्रीनई 45 , नेतल तिनई (समुद्र तटीय गीत)
कवि अज्ञात. हिरोइन के सहेली हीरो ले कहत हवय.
ये कालजयी बेजोड़ पांत 2,000 बछर जुन्ना तमिल संगम साहित्य के एक ठन हिस्सा आय. ये गीत मं समंदर तीर मं नून लदाय गाड़ी मं जावत बेपारी मन के कतको किस्सा देखे जा सकथे. काय नून मिलाके भारी घाम मं खाय के जिनिस मन ला सुखाय के अइसने कऊनो दीगर उदाहरन कऊनो जगा मं देखे ला मिलथे?
"हव मिलथे." खाद्य मामला के खास जानकार डॉ. कृष्णेंदु राय कहिथें,बहिर के खास करके समुद्री साम्राज्य के लोगन मन के मछरी धरे के काम अलग किसम ले रहिस. येकर एक ठन कारन डोंगा बनाय के कारीगरी अऊ वो मं लगेइय्या मिहनत रहिस, ये बूता मं कारीगरी खास करके मछुआरा समाज ला आय रहिस जइसने के हमन बाद के कतको बछर मं वाइकिंग, जेनोइज़, वेनिशियन, पुर्तगीज़ अऊ स्पेनिश मामला मं देखे गे रहिस.
लंबा अऊ सुनहरा इतिहास अऊ प्रोटीन के सस्ता अऊ सुभीता जरिया होय के बाद घलो करुवाडु ला लोकप्रिय संस्कृति (तमिल सिनेमा) मं खिल्ली उड़ाय जाथे. फेर स्वाद के परंपरा मं येकर जगा कहाँ हवय? येकर जुवाब ककरो तीर नई ये.
घाम के बीच मं थोकन छाँव के जगा मं सहायपुरणी एक ठन पूमीन [मिल्क मछरी] ला निमारत हवय. सर्र ... सर्र...सर्र - अपन धारवाले चाकू ले वो ह तेरेसपुरम ऑक्शन सेंटर मं तीन सौ मं बिसोय तीन किलो के मछरी के सेहरा ला निमारत हवय. वो ह जिहां बइठ के बूता करते वो जगा फातिमा के दुकान के ठीक नहर के वो पार हवय. नहर मं पानी कम अऊ चिखला जियादा हवय, येकरे सेती पानी के रंग मटमैला दिखथे. मछरी के सेहरा येती वोती बगरे परे हवय. कुछेक सेहरा पूमीन मछली के तीर मं गिरत हवय अऊ कुछु चमकत दू फीट दूरिहा मोर करा आके छटके गिरथे. मोर कपड़ा मं चिपके सेहरा ला देख के वो ह हंसथे. थोकन घड़ी के ओकर मयारु हँसी मं हमन घलो सामिल हो जाथन. सहायपुरणी अपन काम करत चलत हवय. वो ह दू बेर भारी सफाई ले चाकू चलाथे अऊ मछरी के दूनो पांख अलग हो जाथे. ओकर बाद वो ह मछरी केघेंच ला काटथे अऊ आरी ले मुड़ी ला अलग कर देथे. तड़...तड़...तड़ - छे बेर - अऊ मछरी के धड़ अऊ मुड़ी एक दूसर ले अलग हो जाथे.
ओकर पाछू बंधाय धंउरा कुकुर सब्बो देखत हवय. घाम के सेती ओकत जीभ बहिर निकरे हवय. सहायपुरणी ओकर बाद पोटा मन ला हेरथे अऊ भीतरी के हिस्सा ला बढ़िया करके निमारथे. ओकर बाद वो ह चाकू ले मछरी के देह मं नान नान पात्र चीरा लगाथें. एक हाथ ले मुठ्ठा भर नून धरते अऊ मछरी के बहिर अऊ भीतरी मं बढ़िया करके रगड़थे. नून के उज्जर अऊ बारीक़ दाना चीरे गे हिस्सा मं भरे जाथे अऊ अइसने करके मछरी ह सुखाय सेती तियार हो जाथे. वो ह अपन आरी अऊ चाकू ला मांज के अपन हाथ ला धोथे अऊ कपड़ा ले पोंछ लेथे. "आवव," वो कहिथे अऊ हमन ओकर पाछू पाछू ओकर घर तक हबर जाथन.
तमिलनाडु के समुद्री मत्स्य जनगणना 2016 के मुताबिक राज मं मछरी के कारोबार मं 2. 62 लाख माइलोगन अऊ 2.74 लाख मरद लोगन मन सामिल हवय. ये जनगणना ये बात ला घलो बताथे के 91 फीसदी समुद्री मछुवारा परिवार गरीबी रेखा (बीपीएल) के तरी मं आथें.
असल कारन डाक्टर मन के सलाह घलो हवय. "करुवाडु झन खावव, ये मं बहुते जियादा नून होथे. डाक्टर मन कहिथें येकर ले ब्लडप्रेशर बढ़थे. येकरे सेती लोगन मन परहेज करे ला धरे हवंय." जब वो ह डाक्टर मन के सलाह अऊ कारोबार मं गिरती के बात करत जाथे त संगे संग अपन माथा ला घलो हलावत डुलावत रहिथे. अपन तरी के ओंठ ला बेपार के अचिंता नई होय ला बताय बर एक ठन खास ढंग ले वो ला घेरी बेरी बहिर निकारत हवय. ओकर चेहरा मं लइका मन कस बात झलकथे, जऊन मं निरासा अऊ बेबस दूनो के भाव मिलेजुले हवय.
अक्सर सहायपुरणी रोज बिहनिया 4.30 बजे घर ले निकर जाथे अऊ 1 कोस (15 किमी) के दायरा मं अवेइय्या लकठा के गाँव मं बस ले जाथे. "गुलाबी बस मं आय जाय सेती हमन ला पइसा नई दे ला परय," माइलोगन मन के सेती बस मं मुफत आय जाय के तमिलनाडु सरकार के योजना ला बतावत वो ह कहिथे, जेकर घोसना मुख्यमंत्री एम.के. स्टालिन ह 2021 मं करे रहिस."फेर अपन टुकना के भाड़ा देय ला परथे. ये ह 10 रूपिया घलो हो सकथे धन 24 रूपिया घलो." कतको बेर वो ह कंडक्टर ला दस के नोट धरा देथे. "तब वो ह थोकन इज्जत के बेवहार करथे," वो ह कहत हंस परथे.
अपन ठिकाना तक हबरे के बाद सहायपुरणी ला गाँव मं किंदर-किंदर के मछरी बेंचे ला परथे. ये ह मुस्किल अऊ थका देय के बूता आय, वो ह बताथे. ये धंधा मं एक-दूसर ले आगू बढ़े ला घलो हवय. "जब हमन ताजा मछरी बेचत रहेन तब हालत अऊ जियादा खराब रहिस. मरद लोगन मन अपन टुकना दुपहिया गाड़ी मं लेके आवत रहिन, अऊ जब तक ले हमन एक दू घर मं जावत रहें, तब तक ले वो मन दस घर किंदर ले रहंय. गाड़ी सेती वो मन ला जियादा मिहनत नई लगत रहिस. दुसर डहर, हमन रेंगत न सिरिफ थक जावन, कमई घलो ओकर मन ले कमती रहय." येकरे सेती वो ह करुवाडु बेंचे के काम नई छोड़ीस.
करुवाडु के कारोबार मं लगेइय्या मिहनत अऊ ओकर ले होय लाभ एक बरोबर नो हे. वो बिहनिया सहायपुरणी ह नीलामी मं जतक मछरी [ सालई मीन धन सार्डिन ले भरे टुकना] 1,300 रूपिया मं बिसोय रहिस ओकर ले वोला 500 रूपिया के नफा होही. ये नफा के बदले मं वोला मछरी निमारे, नून मिलय अऊ सूखाय मं वोला दू दिन मिहनत करे ला परही. ओकर बाद वोला बस मं लाद के दू दिन तक ले बेंचे ला परही. ये हिसाब ले ओकर रोज के कमई 125 रूपिया होथे. हय कि नई? मंय ओकर ले जाने ला चाहत हवंव.
वो ह राजी मं अपन मुड़ी हलाथे. ये बखत ओकर चेहरा मं कऊनो हँसी नई ये.
ये कारोबार मं नफा-नुकसान के हिसाब किताब करे कठिन काम आय. एक ठन बड़े पांच किलो वजन के मछरी जेन ह हजार रूपिया मं बिके ला चाही, वो ह थोकन अइलाय जाय ले सिरिफ चार सौ रूपिया मं मिल जाथे. माईलोगन मन ये मछरी ला 'गुलुगुलु' कहिथें, थोकन ऊँगली ले दबाय ले जेन ह दब जाथे. ताजा मछरी के लेवाल मन के छांटे के बाद करुवाडु बनेइय्या ये माईलोगन सेती ये ह नफा के सौदा आय. येला बनाय मं घलो कमती बखत लागथे.
फातिमा के बड़े मछरी जेन ह पांच किलो के आय, घंटा भर मं बन जाथे. अतकेच वजन के बरोबर नान नान मछरी मं येकर दुगुना बखत लागथे. नून के जरूरत घलो मं कमी बेसी हो जाथे. बड़े मछरी ला अपन वजन ले आधा नून के जरूरत परथे, फेर नान अऊ ताजा मछरी ला अपन वजन के आठ हिस्सा बरोबर नून के जरूरत परथे.
सुकसी बनेइय्या मन नून सीधा उप्पलम धन नून के खेत ले बिसोथें. येकर मात्रा येकर उपर रहिथे के लेवाल के इहाँ नून के खपत कतक हवय. नून के एक खेप के दाम ओकर मात्र के हिसाब से 1,000 रूपिया ले 3,000 रूपिया होथे. नून के बोरी ला रिक्शा धन कुट्टियानई' (छोटा हाथी) मं मंगाय जाथे. असल मं ये ह नान कन टेम्पो ट्रक आय. नून ला घर के तीर नीला प्लास्टिक केलंबा ड्रम मं भरके रखे जाथे.
ये बहिनी मन कतको घाव अऊ दरद ला घलो कमती झेले नई यें. फ्रेडरिक मोला अपन हथेली ला दिखाथे. ओकर हथेली मं चाकू ले कटे के कतको छोटे-बड़े चिन्हा हवंय. हरेक चिन्हा ओकर बीते बात ला बतावत हवय. ये चिन्हा ओकर हथेली के तऊन लकीर ले अलग आय जेन ह ओकर अगम ला बताथे.
"मछरी लाय के काम मोर बहिन दमान के आय. हमन चरों बहिनी वोला सुखाथन अऊ बेंचथन." अपन पसरा के भीतरी छेंइय्या मं बइठे के बाद फातिमा बताथे. "ओकर चार बेर आपरेसन हो चुके हवय, वो अब समंदर मं नई जावय. येकरे सेती तेरेसपुरम ऑक्शन सेंटर धन तूतुकुड़ी के माई बंदरगाह ले हजारों रूपिया के मछरी के खेप उहिच बिसो के लाथे. वो जतक किलो अऊ दाम मं मछरी ला लाथे, वोला एक ठन कार्ड मं लिख लेथे. मंय अऊ मोर बहिनी ओकरेच ले मछरी बिसोथन अऊ बदला मं हमन ओकर दलाली चुकता कर देथन. हमन उहिच मछरी ले करुवाडु बनाथन." फातिमा अपन बहिन दमान ला "मापिल्लई" कहिके बलाथे, जेन ह अक्सर दमान ला कहे जाथे. अऊ अपन छोटे बहिनी मन ला वो ह "पोन्नू" कहिथें. अक्सर नान नोनी मं ला इहीच कहिके बलाय जाथे.
ओकर मन के सब्बो के उमर 60 बछर ले जियादा हवय.
फ्रेडरिक अपन नांव ला तमिल मं बोले के बऊरथे- पेट्री. अपन घरवाला के गुजर जाय के बाद वो ह अकेल्लेच बीते 37 बछर ले काम करत हवंय. अपन घरवाला जॉन जेवियर ला घलो वो ह मापिल्लई कहिके बलाथे. वो ह बताथें, "बरसात के महिना मं हमन मछरी नई सुखाय सकन. अइसने मं हमर गुजारा घलो मुस्किल ले चलथे, अऊ मजबूर होक ऊंच बियाज मं करजा लेगे ला परथे - महिना मं रुपिया पाछू 5 ले 10 पइसा के कंतर मं." अइसने करके बछर भर मं वोला 60 ले 120 फीसदी बियाज चुकता करे ला परथे.
तमिलनाडु के बारे मं बात करे जाय त हाथ ले निमारे अऊ बनाय (खासकरके डोकरी सियान माइलोगन के हाथ ले) के जेन दाम होथे, वो ह ओकर मन के बखत अऊ मिहनत के बनिस्बत बनेच कम होथे.
सुकसी बनाय के कारोबर घलो येकर ले अलग नो हे.
तूतुकुड़ी सहर के दूसर डहर नून बनेइय्या मजूर एस.रानी के रंधनी मं हमन ला करुवाडु कोडम्बू (झोर) रांधत देखे ला मिलथे. बछर भर पहिली सितंबर 20 21 मं हमन वोला खेत मं नून बनावत देखे रहेन. तब अतक जियादा घाम रहिस के धरती घलो तपत रहय अऊ पानी ला जइसने कऊनो खौला दे रहिस. तब वो ह नून के गोढा बनावत रहिस.
येकर बाद वो ह सब्जी मन ला धोथे अऊ काटथे दू ठन मुनगा, कच्चा केरा, भंटा अऊ तीन ठन पताल. कुछु करी पत्ता अऊ एक पाकिट मसाला पाउडर निकारे के बाद जम्मो जिनिस पूरा हो जाथे. मछरी के बास पा के एक ठन भूखाय बिलई म्याऊं करत हवय. रानी पाकिट ले कतको किसिम के करुवाडु निकारथे- नगर, असलकुट्टि, पारई अऊ सालई. "मंय येला चालीस रूपिया मं बिसोय हवं," वो ह बताथे अऊ रांधे सेती ओकर आधा मछरी हेर लेथे.
आज एक ठन अऊ तरकारी घलो पकत हवय. रानी बताथे के ये ह वोला भारी नीक लागथे - करुवाडु अवियल. येला वो ह अमली, गोंदली, कइनचा मिर्चा, पताल अऊ करुवाडु मिलाके रांधथे, अऊ ये मं मसाला, नून अऊ अमट बरोबर मं बऊरे जाथे. ये ह लोकप्रिय तरकारी आय. नून का खेत मं बूता करेइय्या मजूर मं अक्सर कलेवा के रूप मं खाय सेती धर के खेत मं जाथे. रानी अऊ ओकर सहेली मन आपस मं येला बनाय के तरीका ला एक दूसर ला बतावत हवंय. जीरा, लसून, सरसों अऊ हींग ला एके संग कुटे जाथे अऊ ये ला पताल अऊ अमली के खौलत पानी मं डार दे जाथे. आखिर मं, कुटे काली मरीच अऊ मछरी ला मिला दे जाथे. रानी बताथें, "येला मिलगुतन्नी कहिथें. ये ह छेवारी महतारी मन ला भारी फायदा करथे. काबर के ये मं औषध वाले मसला डारे गे हवय." येला दुदु पियावत महतारी मं के सेती घलो बढ़िया बताय गे हवय. करुवाडु मिलाये बगेर गर मिलगुतन्नी रांधे जाथे, त वो तरकारी ला रसम कहे जाथे जेन ह तमिलनाडु के बहिर घलो लोकप्रिय हवय. अंगरेज बनेच पहिली ये तरकारी ला अपन संग लेके गे रहिन, अऊ कतको उपमहादेश मन मं ये ह 'मुलिगटॉनी' सूप के नांव ले मिलथे.
खावंय. उहिच जाट के लोगन मं जब फिलिम बनाथें, त अइसने दृश्य वो मं डार देथें.
